**9. RAZRED
(vse skupine)
POUK NA DALJAVO
3. TEDEN
(ponedeljek, 30. 3.–petek, 3. 4.) – 5 UR**

**Kaj te čaka v tem tednu?**

1. URA – PONEDELJEK, 30. 3.
**Končal boš delo iz 2. tedna pouka na daljavo.**(17. enota v DZ, interaktivne vaje na spletu – *France Prešeren, Hčere svet*, spis *Spomini obujajo preteklost*)

2. IN 3. URA – TOREK, 31. 3., IN SREDA, 1. 4.

**POTOPIS**

4. IN 5. URA – ČETRTEK, 2. 4., IN PETEK, 3. 4.

**OPIS POTI**
🙚 ⦁ 🙘

Upamo, da bo tvoje reševanje uspešno.
Bodi vztrajen in natančen pri svojem delu.

**1. URA (PONEDELJEK)**

⦁ Ali si rešil naloge v delovnem zvezku, ki so bile izbrane za reševanje (DZ, 2. del, 17. enota:
 *Preberem, razumem, opazujem in tvorim*)?

⦁ Ali si rešil interaktivne vaje na spletu, ki se navezujejo na Prešernovo pesem *Hčere svet*?

⦁ Si napisal spis *Spomini obujajo preteklost* in ga poslal svoji učiteljici slovenščine?

⦁ Si preveril ustreznost rešenih nalog v DZ s pomočjo rešitev, ki so ti bile posredovane?

Če so vsi odgovori na vprašanja pritrdilni, si končal z delom v prvi uri tega tedna.

**2. URA – POTOPIS (TOREK)**

**UVODNA MOTIVACIJA**

Obudi spomin na kraje, ki si jih že obiskal. Spomni se tistega, ki ti je še posebej ostal v spominu. Se nahaja v Sloveniji ali v kateri drugi državi? Čemu si ga obiskal? Po čem se ga spominjaš? Se ti je morda v tem kraju zgodilo kaj zanimivega, pretresljivega, nenavadnega? S katerim prevoznim sredstvom si prispel na ta najbolj oddaljen cilj? Je bilo potovanje prijetno ali naporno? Ali se spomniš imena krajev, mimo katerih si potoval? Si se v katerem od krajev na poti do cilja tudi ustavil? S katerim namenom?

Odgovorov na zastavljena vprašanja ni potrebno zapisati.

Gotovo je vsako potovanje posebno in enkratno. Danes boš spoznal **POTOPIS** – novo vrsto besedila, v kateri avtor pripoveduje o tem, kje je potoval in kaj je med potjo doživel(**12. enota: POTOVALI SMO IN SPOZNAVALI**, DZ, 2. del, str. 34, 36–43).

**POTEK DELA**

**1.** Preberi besedilo z naslovom **Pri Mentavajcih, otrocih vesolja** (DZ, 2. del, str. 37–38).

**2.** Reši naloge **od** **22. do 29.** (**pri tej nalogi odgovori na prvih 6 vprašanj**).

Pri 22. nalogi bodi še posebej pozoren na pravopisno normo – na ustrezno zapisovanje lastnih imen.

Pred reševanjem 28. in 29. naloge se seznani s pomenom besed *civilizacija*, *civil*, *civilist*, *civilizacijski* in *civilizirati* z uporabo spletne različice SSKJ ([www.fran.si](http://www.fran.si)). Razlage samo preberi, ni jih potrebno zapisovati.

**3. URA – POTOPIS (SREDA)**

**1.** Reši še **od** **30. do 32. naloge** in **34. nalogo** (DZ, 2. del, str. 41–42).

**2. Dopolni nepopolno besedilo pri 9. nalogi** (DZ, 2. del, str. 34)**.**

 Pri tej nalogi bodi pozoren na oblikoslovni kategoriji glagola (oseba, število), ki ju je avtor
 uporabil v potopisu. Pri določanju osebe in števila glagolov si pomagaj s spodnjima odlomkoma
 iz izhodiščnega besedila.

 */…/ Po treh urah hoje po blatu, podrtih drevesih in čez številne reke in potoke smo končno
 prišli v mentavajsko vas. /…/*

 */…/ Ker pa sem med njimi preživel teden dni, lahko rečem, da sem v naročju neokrnjene narave
 preživel nepozabne trenutke.*

**2.** V zvezek zapiši naslov POTOPIS in vanj prepiši snov, ki se nahaja v spodnjem okvirju.

🖉

**POTOPIS**

Potopis je besedilo, v katerem sporočevalec pripoveduje, kje je potoval in kaj je na poti doživel. V potopisu so predstavljene znamenitosti kraja, pokrajine in države, seznanimo se z navadami ljudi in z njihovo kulturo. Pisec v pripovedovanju izraža tudi svoja čustva in občutke, zato je potopis subjektivno besedilo. Besedilo potopisa spremlja tudi slikovno gradivo, ki poveča nazornost povedanega.

Glagoli so v 1. osebi ednine ali množine. Glagoli so lahko tudi v 1. osebi dvojine. Ker sporočevalec piše o svojih preteklih doživetjih, so glagoli v pretekliku.

**3.** Reši še **19. nalogo** (str. 36–37) in **od 33. do 35. naloge** (str. 42–43).

**4. URA – OPIS POTI (ČETRTEK)**

**UVODNA MOTIVACIJA**

Pri moderni si spoznal pesnika **Dragotina Ketteja**. Z njim je povezana tudi literarna pot.[[1]](#footnote-1) Ugotovi ime pokrajine, v kateri se nahaja *Kettejeva pot* (lahko si pomagaš s književnim znanjem ali z znanjem iz geografije s pomočjo označbe na zemljevidu).





Zamisli si, da bi se prvič podal po literarni poti, ki je povezana z Dragotinom Kettejem. Razmisli, katera podatka sta pomembna za opis poti.

⦁ Podatek o tem, kdo vse je že hodil po tej poti.
⦁ Podatek o tem, kako dolga je pot in skozi katere kraje vodi.
⦁ Podatek o tem, kdo je literarno pot speljal in kako je delo potekalo.
⦁ Podatek o vtisih pohodnikov, ki poznajo to pot.
⦁ Podatek o fazah/korakih poti, ki nas pripeljejo do cilja.

Odgovorov ti ni potrebno zapisati v zvezek.

V tej in naslednji uri boš spoznal in z vajami utrdil novo vrsto besedila – **OPIS POTI** (**10. enota: KAKO SE PRIDE OD NAS DO VAS?**, DZ 2, str. 6–11), rešil pa boš še nekaj vaj, s pomočjo katerih boš utrdil svoje znanje o besednih vrstah in lastnih imenih (str.16–17).

 **POTEK DELA**

**1.** Preberi besedilo pri **2. nalogi** (DZ, 2. del, str. 6).

**2.** Odgovori na vprašanja pri **3. nalogi**.

**3. Pri 4. nalogi** na črtice pred povedmi zapiši številke (1–9) tako, da boš dobil ustrezno zaporedje posameznih korakov poti. Pri tej nalogi odgovori še na 1. vprašanje.

**4.** Reši še **od 5. do 8. naloge**.

V zvezek zapiši naslov OPIS POTI in vanj prepiši snov, ki se nahaja v spodnjem okvirju.

🖉

**OPIS POTI**

Opis poti je besedilo, v katerem naslovniku natančno predstavimo pot, ki vodi iz kraja v kraj. Podrobno predstavimo **korake/faze poti**, da dosežemo izbrani cilj. Opis poti je objektivno besedilo – v njem ne izrazimo svojih čustev, mnenja.

Glagoli so v 2. osebi ednine (*prehodiš*) ali v 1. osebi množine (*prehodimo*), in sicer v sedanjiku (izražajo dejanja, ki se ponavljajo). Opisu poti dodamo še fotografije, zemljevide, skice za ponazoritev posameznih korakov poti.

**5. URA – OPIS POTI (PETEK)**

Reši še **10. in 13. nalogo** v DZ (str. 9–10) in **od 30. do 33. naloge** v DZ (str. 16–17). Pri 33. nalogi bodi pozoren na ustrezno začetnico (piši s pisanimi črkami).

1. Literarna pot je del kulturne dediščine in povezuje kraje/dele krajev, v katerih so živeli in delovali literarni ustvarjalci, omenjene so tudi pomembne zgradbe ob poti. [↑](#footnote-ref-1)